Document ID: /fineweb-2-swissfilter-quality_10-filterrobots/filtered/05602.jsonl.gz/90

Kurbanbajramska hutba Reisu-l-uleme Islamske zajednice u Bosni i Hercegovini
Sarajevo, 12.9.2016.
Hvala Allahu. Njemu se zahvaljujemo i od Njega pomoć i oprost tražimo. Njemu se utječemo od poroka i ružnih djela naših. Svjedočimo da je samo Allah Bog i da je Muhammed Njegov rob i Njegov poslanik. On ga je, uistinu, poslao svjetovima da radosnu vijest donese i da opomene, prije nego što nastupi Sudnji dan. Milostivi Allah je zadužio Muhammeda, a.s., da ljudima dostavi Knjigu na čijim stranicama je sama istina, koja je uputa bogobojaznima i spas zalutalima. On poziva ljude miru, dobroti, pobožnosti i predanosti. To je suštinsko i opće značenje naše vjere. U njoj su poruke za čovječanstvo, ne samo one koje su Muhammedu, a.s., objavljene, već i one koje su preko svih poslanika, neka je na njih Božiji mir i spas, dostavljane ljudima. I ovoga dana, u kojem klanjamo bajram namaz i prinosimo žrtvu kurbana, svjedočimo našu privrženost putu Ibrahima, a.s., i njegovih sinova.